楊榦致仕
作者：張九成
朝代：宋

paragraphs: 黄鍾毀棄鳴瓦釜，古來才智賤如土。
楊公浩歌聲可憐，巢居知風穴知雨。
憐君面色瑩有光，未似相君便飲乳。
胡爲决去不少留，別意殷勤辭更苦。
丁寧戒我宜退藏，靜中得路何須語。
酒酣意氣尚爾豪，拔劍高歌爲予舞。
君今去矣且加飯，我亦從茲不出戶。
莫嗟糟糠食牢筴，終勝繡衣登鼎俎。